Kommissionens beslutning

af 30. juni 2000

om et forslag til Kongeriget Nederlandenes forordning om betegnelser for og mærkning af limonader og læskedrikke

(meddelt under nummer K(2000) 1700)

(Kun den nederlandske udgave er autentisk)

(EØS-relevant tekst)

(2000/440/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 79/112/EØF af 18. december 1978 om indbyrdes tilnærmelse af medlemsstaternes lovgivning om mærkning af og præsentationsmåder for levnedsmidler samt om reklame for sådanne(1), senest ændret ved Europa-Parlamentets og Rådets direktiv 97/4/EF(2), særlig artikel 16, stk. 2, og artikel 17, og

ud fra følgende betragtninger:

(1) I overensstemmelse med den i artikel 16, stk. 2, i direktiv 79/112/EØF fastsatte procedure har de nederlandske myndigheder meddelt Kommissionen et forslag til en forordning, der bl.a. indeholder specifikke bestemmelser om mærkning af læskedrikke.

(2) Ovennævnte forordningsforslag foreskriver i artikel II, litra B), at mærkningen af læskedrikke med et koffeinindhold på 150 mg/l og derover, men højst 350 mg/l skal forsynes med følgende angivelse: "Indeholder 150-350 mg/l koffein, hvilket svarer til 2-4 kopper kaffe".

(3) I overensstemmelse med artikel 16, stk. 2, i direktiv 79/112/EØF har Kommissionen forelagt de øvrige medlemsstater sagen i Den Stående Levnedsmiddelkomité.

(4) Medlemsstaterne og Kommissionen indrømmer, at det er vigtigt, at forbrugerne ved hjælp af en særlig advarsel i mærkningen oplyses om tilstedeværelsen af bestemte stoffer i levnedsmidler, da det er almindelig bekendt, at indtagelse af sådanne stoffer i for store mængder kan have uønskede helbredsmæssige virkninger hos visse personer. Koffein er et af disse stoffer.

(5) Derfor ville det være hensigtsmæssigt, at visse stoffers tilstedeværelse i de pågældende produkter fremhæves ved en udtrykkelig advarsel i mærkningen, som forbrugerne ikke kan overse.

(6) Hvis Nederlandene imidlertid ensidigt foreskriver en sådan foranstaltning for koffein, vil det utvivlsomt være til hindring for samhandelen i Fællesskabet. Desuden forekommer oplysningen om, at koffeinindholdet svarer til så og så mange kopper kaffe, upræcis og alt andet end entydig, og kan endog forlede forbrugeren til en fejlvurdering.

(7) Disse betragtninger har foranlediget Kommissionen til i henhold til artikel 16, stk. 2, andet afsnit, i direktiv 79/112/EØF at afgive en negativ udtalelse.

(8) Den mest tilfredsstillende løsning på det problem, der er rejst ved Nederlandenes forordningsforslag, består i, at der udfærdiges en mærkningsbestemmelse på fællesskabsplan. Kommissionen vil gøre det fornødne for at forsøge at istandbringe en sådan løsning inden for den frist, der fastsættes i artikel 1 i nærværende beslutning.

(9) Ethvert nationalt initiativ på området bør derfor udsættes i et passende tidsrum.

(10) De i denne beslutning fastsatte foranstaltninger er i overensstemmelse med udtalelse fra Den Stående Levnedsmiddelkomité -

VEDTAGET FØLGENDE BESLUTNING:

Artikel 1

Det pålægges Kongeriget Nederlandene i 12 måneder regnet fra datoen for meddelelsen af nærværende beslutning at udsætte vedtagelsen af den del af dets forordningsforslag, der indeholder mærkningsbestemmelser, som tager sigte på at gøre angivelsen "Indeholder 150-350 mg/l koffein, hvilket svarer til 2-4 kopper kaffe" obligatorisk for koffeinholdige læskedrikke.

Artikel 2

Denne beslutning er rettet til Kongeriget Nederlandene.

Udfærdiget i Bruxelles, den 30. juni 2000.

På Kommissionens vegne

David Byrne

Medlem af Kommissionen

(1) EFT L 33 af 8.2.1979, s. 1.

(2) EFT L 43 af 14.2.1997, s. 21.